Carina (Stärebild)
D'Carina ass en ausgedeent Stärebild um Südhimmel a vu Mëtteleuropa aus net ze gesinn.

Beschreiwung 
D'Carina läit ënner de Stärebiller Puppis a Vela. D'Carina huet een opfällegen helle Stär, de Canopus.

Geschicht 
D'Carina ass en Deel vum antike Stärebild Argo Navis, dat zu den 48 beschriwwene Stärebiller vum Ptolemäus gehéiert.

Well dat ausgedeent Stärebild Argo Navis dem franséischen Astronom Lacaille fir d'Astronomie ze vill oniwwersiichtlech war, huet hien dëst Stärebild am Joer 1763 opgedeelt an déi nei Stärebiller Carina, Puppis a Vela. Dobäi goufe fréier Stärebezeechnunge bäigehalen, soudatt jiddwer griichesche Buschtaf an deenen dräi Stärebiller nëmmen eemol virkënnt.

Himmelsobjeten

Stären 

Den α Carinae ass een extreem helle Stär vun der Spektralklass F0 a läit op enger Distanz vun 310 Liichtjoer. Mat enger visueller Hellegkeet vu -0,62m ass hien nom Sirius deen zweethellste Stär um Nuetshimmel.

Den Numm Canopus staamt aus der anticker griichescher So. De Canopus war de Steiermann vum Menelaos bei der Eruewerung vun der Stad Troja.

De Stär β Carinae gehéiert zu der Spektralklass A2 an ass 111 Liichtjoer vun eis ewech.

Den Numm „Miaplacidus“ ass aus dem arabeschen a laténgeschen zesummegesat a bedeit „Waasserplaz“.

Den ε steet op enger Distanz vu 632 Liichtjoer entfernt a gehéiert zu der Spektralklass K3. Wouhier den Num Avior kéint, ass net séchert.

6.000 Lichtjoer wäit ewech ass de Stär Eta Carinae. Et ass e ganz interessant Objet. Mat enger Hellegkeet vu 6,21m kann hien haut net méi mat bloussem A gesi ginn. Wou den Edmond Halley am 17. Joerhonnert säi Stärekatalog opgestallt huet, war den Eta Carinae mat 4m méi hell, woubäi sech d'Hellegkeet onreegelméisseg verännert huet. An de Joren 1833 bis 1843 ass seng Hellegkeet dramatesch op -1m geklommen. Zu dësem Moment war et deen zweethellste Stär um Himmel, an hien hat déi véiermilliounefach Liichtkraaft vun eiser Sonn. An de Joren duerno huet seng Hellegkeet ëmmer méi ofgeholl. Ënnersichungen hu gewisen, datt de Stär ëmmer nach extreem liichtstaark ass, woubäi seng Stralung allerdéngs duerch ausgestoussene Gas- a Stëbswolleken absorbéiert an als laangwelleg Infraroutstralung ofgetruede gëtt. Den Eta Carinae huet warscheinlech säin Endstadium erreecht a wäert an noer Zukunft als Supernova explodéieren. Méiglecherweis ass e schonn explodéiert awer wéinst der grousser Distanz dauert et nach eng Zäit bis mir de Liichtblëtz gesinn.

Duebelstären 

Den υ Carinae besteet aus zwéi Stäre mat der Spektralklass A8. D'System ass ronn 1.000 Liichtjoer vun eis ewech.

Den u Carinae steet op enger Distanz vu 70 Liichtjoer vun eiser Sonn ewech a besteet aus aus engem roude Stär mat der Spektralklass K0 an engem wäisse Begleeder vun der Klass B3.

Den I Carinae, och bezeechent als ZZ Carinae, ass en Duebelstäresystem op enger Distanz vun 1.500 Liichtjoer. Dëse System besteet aus zwéin extreem helle Stäre mat de Spektralklassen F2 an A2. I Car ass ausserdeem ee verännerleche Stär.

De b1 Carinae ass 1.000 Liichtjoer vun eis ewech a besteet aus zwéi wäisse Stäre mat de Spektralklasse B3 a B9.

Verännerlech Stären 

Den R Carinae ass e verännerleche Stär vum Typ Mira. Seng Hellegkeet verännert sech iwwer en Zäitrau vun 308,7 Deeg. Am Maximum ass hien 3,9m hell a kann ouni Weideres mat bloussem A gesi ginn. Am Minimum fält d'Hellegkeet bis op knapps 10,3m erof, a fir eng Observatioun brauch een en Teleskop.

Den I oder ZZ Carinae ass e Verännerleche vum Typ Cepheid, seng Hellegkeet pulséiert an engem reegelméissegen Ofstand vun 35,53 Deeg tëscht 3,3 a 4,2 mag.

Messier- an NGC-Objeten 

Duerch en Deel vum Stärebild zitt sech d'Band vun der Mëllechstrooss. Hei si vill oppe Stärekéip an niwweleg Objeten.

Den NGC 2516 ass en oppene Stärekoup op enger Distanz vun 2.000 Liichtjoer.

Den NGC 2808 ass e Kugelstärekoup op enger Distanz vun 30.000 Liichtjoer.

Den oppene Stärekoup NGC 3114 läit 2.500 Liichtjoer vun eis ewech.

Den NGC 3293 ass en oppene Stärekoup op enger Distanz vu 5.000 Liichtjoer.

Den oppene Stärekoup IC 2602 gëtt och „Südlech Plejaden“ genannt. Hie läit 800 Liichtjoer vun eis ewech an ass dem Stäekoup Plejaden änlech, nëmmen e bëssche méi liichtschwaach.

Den NGC 3372 ass en Emissiounsniwwel ëm de Stär Eta Carinae.

Kuckt och

Um Spaweck 

Stärebiller
Stärebild Carina